東林珪雲門杲將如雪峰因成長韻奉送
作者：呂本中
朝代：宋

paragraphs: 東風被澤國，君有千里行。
送君不能遠，宿昔春水生。
胡馬污中原，旁淮多賊城。
即今江南岸，盜賊猶縱横。
頗聞閩粤靜，農民方及耕。
雪峰佳主人，况欲屣履迎。
兩公與談道，正欲平其衡。
但見演若頭，自然心地明。
云何未覽鏡，便欲其流清。
君行可語此，勿憂兒女驚。
鄙夫牙齒缺，苦遭塵事攖。
七年憂奔走，一飽費經營。
野鶴出籠飛，尚須完翅翎。
今者與君别，故鄉他日情。
新詩見萬一，庶用託同盟。